Ohjelmistoyrittäjät

Ohjelmistoyrittäjät ry on sitoutumaton ohjelmistoyritysten johdon yhteisö sekä ohjelmistoalan kehittäjä ja edunvalvoja. Vuonna 1993 perustetun yhdistyksen jäseninä on yli 600 yritystä ja 700 alan keskeisintä johtajaa ja vaikuttajaa. Perustajajäseniin kuuluu mm. nykyinen Nokian ja F-Securen hallituksen puheenjohtaja Risto Siilasmaa. Yhdistyksen toimitusjohtaja on Rasmus Roiha ja hallituksen puheenjohtajana toimii Pekka Walkama (Sininen Meteoriitti Oy) . Ohjelmistoyrittäjät ry järjestää jäsenilleen vuosittain noin 30 erilaista tapahtumaa, koulutusta ja klubi-iltaa.

Mimmit koodaa

Mimmit koodaa on Ohjelmistoyrittäjien pitkän tähtäimen ohjelma, jonka avulla ohjelmistoalasta kiinnostuneita naisia kannustetaan opiskelemaan koodaamista ja sitä kautta työllistymään alalle. Ohjelmistoyrittäjien jäsenyritysten maksuttomien koulutusten sekä verkostoitumistilaisuuksien kautta tavoitteena on helpottaa ohjelmistoalan työvoimapulaa. 28.2.2018 Helsingin Ylioppilastalolla pidetyssä Mimmit Koodaa -ohjelman lanseeraustilaisuudessa oli mukana yli 300 ohjelmistoalalla jo toimivaa sekä alasta kiinnostunutta naista. Tilaisuudessa kuultiin puheenvuoroja ohjelmistoalan työllisyysnäkymistä ja tulevista koulutustilaisuuksista sekä verkostoiduttiin. Vuonna 2018 ohjelmassa on mukana jo lähes tuhat naista, joista puolet on osallistunut kevään koulutuksiin.

Software From Finland

Ohjelmistoyrittäjät ylläpitää kansainvälistä Software From Finland -tunnusta, joka edesauttaa suomalaisen ohjelmiston tunnistamista maailmalla. Software From Finland -sivustolla on noin 300 suomalaista ohjelmistoyritystä, jotka ovat jokainen osaltaan sitoutuneet viemään laadukasta suomalaista softaa maailmalle.

Digitreffit

Ohjelmistoyrittäjät on järjestänyt vuodesta 2016 alkaen Digitreffit-tapahtumaa yhdessä Teknologiateollisuuden kanssa. Tapahtuma yhdistää valmistavan teollisuuden päättäjiä ohjelmistoalan yrittäjien ja toimijoiden kanssa. Digitreffit jatkaa Kasvufoorumin perinnettä - Ohjelmistoyrittäjät järjesti 2008-2014 vuosittain Kasvufoorumi (Growth Forum) -hankkeen. Kasvufoorumi herätti ja ylläpiti laajaa yhteiskunnallista keskustelua ohjelmistoalan merkityksestä suomalaiselle yhteiskunnalle, sekä ylläpiti keskusteluyhteyksiä päättäjiin ohjelmistoalan tarpeista ja sen tarjoamista mahdollisuuksista.

Jäsenmäärän kehitys vuosina 2007-2017

Yhdistyksen jäsenmäärä on ollut kasvussa viimeiset kymmenen vuotta. Jäsentilaisuudet ja -tapahtumat ovat kasvaneet toimialan verkottumistilaisuuksiksi, joissa (tilaisuuden luonteesta riippuen) noin 50-200 ohjelmistoyrittäjää kokoontuu asiantuntijaluentojen ja verkottumisen ympärille kymmeniä kertoja vuodessa. Nykyään verkottumistilaisuuksiin osallistuu myös muiden toimialojen edustajat, jotka haluavat oppia ohjemistoliiketoiminnasta ja ohjelmistojen mahdollisuuksista omalla alallaan.

Ohjelmistoalan kehitys vuosina 2010-2017

Vuosittaisessa ohjelmistoyrityskartoituksessa analysoidaan ohjelmistoliiketoiminnan nykytilaa Suomessa perustuen julkisesti saatavilla oleviin tiedonlähteisiin ja kyselytutkimukseen. Ohjelmistoyrityskartoitusta on tehty vuodesta 1997 alkaen, ja keskimääräinen vuosittainen alan kasvu on ollut 7-8 prosenttia. Negatiivisia vuosia on ollut hyvin harvoin, viimeksi vuonna 2009. 
Vuoden 2017 kartoitus toteutettiin yhdessä Jyväskylän yliopiston IT-tiedekunnan kanssa ja siinä keskityttiin erityisesti ohjelmistoalan työllisyystilanteen selvittämiseen. Kyselytutkimus tehtiin loka-marraskuun 2017 aikana ja vastauksia saatiin yhteensä 486 kappaletta. 
Ohjelmisto- ja IT-palveluala kasvoi 5,9 prosenttia vuonna 2016 . Vastaavasti Tilastokeskuksen luvuissa kasvu päättyi. Ero johtuu siitä, että Tilastokeskuksen luvuissa on mukana peliyhtiö Supercell, jonka iso kahden miljardin euron liikevaihto ei enää kasvanut edelliseen vuoteen verrattuna. Ilman Supercelliä kasvuvauhti olisi ollut 7,1 prosenttia. Kasvua tapahtui pienissä, keskisuurissa ja suurissa ohjelmistoyrityksissä. Kasvua tukivat myös erilaisten rahoitusvaihtoehtojen lisääntyminen ja yhä useamman ohjelmistoalan yrityksen kansainvälistyminen. Samaan aikaan osalla yrityksistä kasvu jarruttivat riskinottohalun puute sekä alalla oleva työvoimapula.